ORDE do 3 de xuño de 2008 sobre a aprobación definitiva da modificación puntual número 3 das normas subsidiarias de planeamento (modificación da norma 2.3.3.1) do concello de Soutomaior.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 01/08/2008

O Concello de Soutomaior remite á Consellería de Política Territorial, Obras Públicas e Transportes (CPTOPT), copia do expediente administrativo xunto con tres exemplares dilixenciados da modificación puntual referida, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro (LOUG).
I. Antecedentes.
I.1. O Concello de Soutomaior dispón de normas subsidiaras de planeamento (NSP) aprobadas o 14-11-1989 ao abeiro da Lei 11/1985, de adaptación da do solo a Galicia.
I.2. No expediente constan os seguintes informes municipais:
-Con data do 6-10-2006, informe de asesor xurídico e informe técnico.
-Con data do 20-4-2007, informe de secretaría.
I.3. A modificación puntual da norma 2.3.3.1 de NSP (modificación nº 3) é aprobada inicialmente o 30-4-2007 polo Pleno do Concello de Soutomaior. Publicación nos xornais La Voz de Galicia e Faro de Vigo o 8-8-2007 e no DOG o 31-8-2007. Non se presentaron alegacións.
I.4. A Dirección Xeral de Desenvolvemento Sostible decidiu, o 17 de agosto de 2007, (DOG do 20 de setembro) que non é necesario someter ao procedemento integrado de avaliación ambiental estratéxica a modificación puntual.
I.5. No expediente constan os seguintes informes sectoriais:
-Informe favorable de agosto de 2007 da Unidade de Estradas en Pontevedra da Dirección Xeral de Estradas, Secretaría de Infraestruturas do Ministerio de Fomento.
-Informe favorable do 17 de agosto de 2007, da Secretaría de Estado de Telecomunicacións e para a Sociedade de Información do Ministerio de Industria, Turismo e Comercio.
-Informe favorable do 27 de setembro de 2007, da Dirección Xeral de Obras Públicas da CPTOPT, condicionado a que «na modificación puntual deberá citarse expresamente ... que o fraccionamento en superficies menores non implique a realización de accesos, debendo concentrarse todo o tráfico no acceso do primeiro plan de sectorización que se desenvolva».
I.6. A aprobación provisional polo Pleno do Concello prodúcese o 13-12-2007.
II. Consideracións e fundamentación.
II.1. Con data do 3 de xuño de 2008, a Dirección Xeral de Urbanismo elevou un informe-proposta de resolución, en que se expresa o seguinte:
II.1.1. A modificación, formulada polo Concello de Soutomaior, coa que se modifica o punto 2.3.3.1 a) da normativa urbanística, consiste na redución da superficie mínima exixible para desenvolver o solo apto para urbanizar de carácter industrial a través de plans de sectorización, axustando tal limitación á extensión mínima de 20.000 m2 establecida polo artigo 49.2º da LOUG. Tal finalidade, fundamentada no interese público, pode incluírse entre as razóns ás que se refire o art. 94.1º da LOUG.
II.1.2. De acordo co establecido nos artigos 21 e 66 da LOUG para o desenvolvemento do solo urbanizable non delimitado, prodúcese por medio de plans de sectorización. En consecuencia, carecen de validez as referencias que a modificación fai a «plan sectorial».
II.1.3. Para dar cumprimento do informe da Dirección Xeral de Obras Públicas da CPTOPT, con data do 27-9-2007, cómpre expresar que os accesos coa estrada autonómica se concentrarán nunha única conexión que se resolverá no primeiro plan de sectorización que se formule.
II.1.4. En canto ao planeamento de desenvolvemento do SAU I, deberá terse en consideración que nos terreos afectados polos artigos 3 e 4 da Lei 6/2007, de medidas urxentes en materia de ordenación do territorio e do litoral de Galicia, se suspende a tramitación de plans de sectorización no prazo establecido pola citada lei.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións puntuais dos plans xerais de ordenación municipal lle corresponde á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
Primeiro.-De acordo co artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 3 das normas subsidiarias de planeamento do concello de Soutomaior, coa expresa indicación de que os accesos coa estrada autonómica se concentrarán nunha única conexión que se resolverá no primeiro plan de sectorización que se formule.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e as ordenanzas da modificación aprobada definitivamente.
Cuarto.-Notifíquese esta orde ao concello e publíquese no Diario Oficial de Galicia.
Santiago de Compostela, 3 de xuño de 2008.
María José Caride Estévez
Conselleira de Política Territorial, Obras Públicas e Transportes